b'\n_START_ARTICLE_\nDuquessa d\'Alba, 1797\n_START_SECTION_\nM\xc3\xa9s enll\xc3\xa0 dels esc\xc3\xa0ndols\n_START_PARAGRAPH_\nSi no hagu\xc3\xa9s estat pintada repetidament per Goya, nom\xc3\xa9s hauria passat a la hist\xc3\xb2ria per ser una dona d\'esc\xc3\xa0ndols. Per\xc3\xb2 la m\xc3\xa0 de l\'artista hi va afegir una altra llegenda: la suposada relaci\xc3\xb3 d\'ambd\xc3\xb3s, una aventura amorosa que els autors rom\xc3\xa0ntics del segle XIX van idealitzar com una hist\xc3\xb2ria apassionada, impossible i tr\xc3\xa0gica. En realitat, l\'\xc3\xbanica prova eloq\xc3\xbcent que tenim d\'una relaci\xc3\xb3 si m\xc3\xa9s no especial, \xc3\xa9s aquest quadre on la duquessa mostra l\'expressi\xc3\xb3 \xc2\xabSolo Goya\xc2\xbb escrita en terra._NEWLINE_Goya no va vendre mai el quadre; el va conservar sempre al seu taller. Curiosament, no va pert\xc3\xa0nyer mai a la fam\xc3\xadlia Alba. Durant m\xc3\xa9s de deu anys va estar exposat al Museu del Louvre i despr\xc3\xa9s va passar de m\xc3\xa0 en m\xc3\xa0 en subhastes successives, fins que un milionari americ\xc3\xa0 el va comprar per a donar-lo a la Hispanic Society of America de Nova York.\n_START_SECTION_\nCuriositats\n_START_PARAGRAPH_\nOrgull de classe. La pres\xc3\xa8ncia de la duquessa \xc3\xa9s imponent. Goya la mostra agosarada com \xc3\xa9s ella; no li cal res m\xc3\xa9s, ni un arbre que li faci ombra, ni una columna per a recolzar-s\'hi. La duquessa apareix isolada ocupant-ho tot amb un posat orgull\xc3\xb3s que correspon al c\xc3\xa0rrec i al car\xc3\xa0cter de la dama._NEWLINE_Paraules a la sorra. Amb el dit, la duquessa d\'Alba assenyala descaradament unes paraules escrites a la sorra: \xc2\xabSolo Goya\xc2\xbb. Conegut com El retrat de la v\xc3\xaddua negra, el pintor hi exhibeix sense embuts la relaci\xc3\xb3 prohibida que tenia amb l\'arist\xc3\xb2crata._NEWLINE_I tamb\xc3\xa9 als anells. L\'anell del dit que assenyala el terra tamb\xc3\xa9 t\xc3\xa9 la inscripci\xc3\xb3 "Goya". I l\'altre anell, hi diu "Alba". Per molts \xc3\xa9s una altra prova irrefutable de la relaci\xc3\xb3 prohibida...I per d\'altres, un afegit posterior fet amb mala intenci\xc3\xb3.'